Pranešimas žiniasklaidai

2025.11.18

**Kalėdų laukimo magija: kokius advento kalendorius renkasi vaikai ir suaugusieji**

**Advento kalendoriai jau seniai tapo ne tik smagiu būdu skaičiuoti dienas iki Kalėdų, bet ir savotišku gruodžio ritualu. Kiekvieną rytą atveriamos spalvingo kalendoriaus durelės slepia mažą staigmeną – šokolado gabalėlį, užduotį, žaisliuką ar simbolinę dovanėlę. Kiekvieną švenčių sezoną advento kalendorių pasirinkimas vis platesnis: nuo vaikams skirtų kalendorių su gardumynais iki išskirtinių rinkinių suaugusiesiems.**

Advento kalendorių tradicija gimė 19 a. Vokietijoje. Tuomet šeimos vaikams laiką iki Kalėdų padėdavo sekti itin paprastomis priemonėmis: prie sienos kabinamais paveikslėliais, religinėmis kortelėmis ar kreida ant durų žymimomis dienomis.

Kaip pasakoja „Rimi“ viešųjų ryšių ir korporatyvinės atsakomybės vadovė L. Lesauskaitė-Remeikė, 20 a. pradžioje pradėti leisti pirmieji spausdinti kalendoriai su atidaromomis durelėmis, o turinys pamažu keitėsi. Maždaug 20 a. viduryje po durelėmis atsirado šokoladas ir smulkūs skanėstai, kurie tradicijai suteikė dar daugiau populiarumo.

„Šiandien advento kalendoriai yra tapę plačiai paplitusia šventine tradicija, kuri patraukli įvairių kultūrų žmonėms. Juose slepiasi ne tik saldumynai, bet ir kosmetikos priemonės, kūrybinės užduotys, žaislai ar gurmaniški maisto produktai“, – pasakoja L. Lesauskaitė-Remeikė.

**Įvairovė, kuri džiugina visus šeimos narius**

Kadangi advento kalendoriai, kurių tradicija kilo iš krikščioniškojo advento laikotarpio, dabar suteikia Kalėdų laukimui daugiau jaukumo ir yra ypač populiarūs, juos šeimos renkasi iš anksto.

„Mūsų parduotuvių lentynose jau galima rasti tiek klasikinio tipo saldumynų kalendorius, tiek originalesnius variantus. Pavyzdžiui, vaikams skirtas advento kalendorius su LEGO figūrėlėmis leidžia kiekvieną dieną atrasti naują mažą konstruktoriaus detalę ir mylimus personažus.

Suaugusieji taip pat ras, kuo save pradžiuginti – lentynose gausu grožio, sūrio, arbatos ir kitų gėrybių kupinų advento kalendorių“, – teigia ji.

**Kaip išsirinkti tinkamiausią?**

„Tendencijos rodo, kad advento kalendoriai gali atitikti kiekvieno skonį, hobius ir individualius pomėgius. Vienas iš šių metų „raktinių“ akcentų – įvairovė. Ir ne tik tematiškai (vaikams ar suaugusiems), bet ir turiniu.

Renkant kalendorių svarbu pagalvoti: ar šis kalendorius atitinka asmenį, kuriam jį dovanosite – ar jis iš tiesų naudosis jo turiniu, ar tai nebus tiesiog graži dėžutė, kurią galiausiai pamirš“, – teigia L. Lesauskaitė-Remeikė.

Kadangi pasiūla milžiniška, prieš renkantis verta įvertinti keletą dalykų.

Naudinga atsižvelgti į asmeninius pomėgius: ar žmogų, kuriam įteiksite advento kalendorių, džiugina saldumynai, ar jis mėgsta kūno priežiūros priemones, o galbūt jį domina kūrybiniai rinkiniai. Pavyzdžiui, kai kurie advento kalendorius renkasi kaip būdą išbandyti naujus produktus mažesnėmis pakuotėmis. Tad jiems laimės neabejotinai suteiksite nupirkę originalų, unikalų kalendorių, skirtą atradimo džiaugsmams.

„Pastaraisiais metais plinta ir dar viena tendencija – advento kalendoriai, kuriuos galima susikomplektuoti patiems. Juos nesunku pasidaryti iš įvairių smulkmenų, kurias galite rasti įprastuose prekybos centruose: nuo saldumynų, riešutų ar arbatos iki kosmetikos miniatiūrų, žaisliukų ar rankdarbių priemonių. Tai puikus būdas kurti asmenišką, skoningą ir tik tam žmogui pritaikytą staigmenų rinkinį“, – teigia „Rimi“ atstovė.